Oos-Kaap ook deur vloede geteister | Maroela Media
Phumulo Masualle, premier van die Oos-Kaap (Foto: ANA)
Die rampbestuureenheid in Nelson Mandelabaai bly Dinsdag op hoë gereedheid terwyl reën steeds in die metro val.
Mongameli Bobani, uitvoerende burgemeester, het gesê daar was nog nie enige berigte van voorvalle nie, maar rampbestuurbeamptes is in verskillende gebiede oor die stad heen ontplooi.
Die reën kom in 'n tyd waar die stad steeds streng waterbeperkings toepas en damvlakke steeds relatief laag is.
Die weerkantoor in Port Elizabeth het vroeër gesê 21,4 mm is by die lughawe gemeet, 31,2 mm by die Third Avenue Dip, net meer as 24 mm in Uitenhage en 23 mm by Woodridge.
Phumulo Masualle, premier van die Oos-Kaap, wag op 'n verslag van 'n afvaardiging, onder leiding van Fikile Xasa, LUR vir samewerkende regering en tradisionele sake in die provinsie, om die situasie in Port St Johns en Mthatha te assesseer. Meer as 300 persone van Kwa Green is haweloos ná die vloede.
Sizwe Kupelo, woordvoerder vir die premier, het gesê 100 huise is oorstroom en inwoners word in 'n plaaslike gemeenskapsaal gehuisves. Inwoners word gemaan om nie riviere oor te steek nie en word versoek om reisreëlings so ver as moontlik uit te stel.
Motoriste op die R61 tussen Libode en Port St Johns word aangeraai om op die uitkyk te wees vir modderstortings.
Owerhede het skole aangeraai om nie leerders toe te laat om skool te gaan as hulle riviere moet oorsteek op pad skool toe nie.
Maroela Media het vroeër berig minstens 32 persone is dood ná 'n storm Maandagaand in Durban, KwaZulu-Natal. Lees meer.
Rampbestuur vir 21mm reen ? – Ai tog – lyk my kamstige rampe is nou die nuutste verskoning vir hul geldmaak skemas/ probeer wys hulle doen iets voor verkiesing.